AbaThembu-koning begin met 12 jaar tronkstrafAbaThembu koning Buyelekhaya Dalindyebo (2009) Foto: Gallo via http://africajournalismtheworld.com/ Die Suid-Afrikaanse ministerie van justisie en korrektiewe dienste het gesê koning Buyelekhaya Dalindyebo van die abaThembu-koninklike gesin sal na verwagting Woensdag met sy 12 jaar tronkstraf begin. “Koning Dalindyebo het aansoek gedoen om verlof tot appèl teen die konstitusionele hof, maar die aansoek is op 2 Desember 2015 van die hand gewys,” het adv. Mthunzi Mhaga, woordvoerder vir die ministerie, gesê. “Volgens sy borgtogvoorwaardes, wat ŉ hofbevel geword het, moet hy homself binne 14 dae, wat op 23 Desember 2015 verstryk, by die Mthatha- korrektiewe sentrum aanmeld.” Mhaga het gesê die departement van justisie is bewus van berigte dat die koning is van plan om presidensiële kwytskelding te versoek. Dalindyebo is gevonnis nadat hy skuldig bevind is op aanklag van brandstigting, aanranding, ontvoering en strafbare manslag. Die Kongres van Tradisionele Leiers van Suid-Afrika (Kontralesa) in die Oos-Kaap het gewaarsku dat vorige “misverstande” tussen die koning en president Jacob Zuma nie in die weg moet staan van ŉ moontlike kwytskelding nie. “In hierdie stadium het die departement of die ministerie nog nie só aansoek van koning Dalindyebo ontvang nie,” het Mhaga bygevoeg. Indien die koning ŉ presidensiële kwytskelding verlang, moet hy deur die departement aansoek doen. Dalindyebo is deel van dieselfde kern, die amaDlomo, van die abaThembu-koninklike gesin as voormalige president Nelson Mandela. Mhaga het gesê daar is niks wat enigiemand verhoed om aansoek te doen om ŉ presidensiële kwytskelding voor hulle hul vonnis begin uitdien nie. “Dit moet dus duidelik gestel word dat die president en die minister nie enige indruk geskep het dat hulle moontlik kan ingryp in die saak wat met koning Dalindyebo verband hou nie, aangesien dit beteken hulle sou by die regsproses inmeng,” het hy verduidelik. Lede van Kontralesa het vroeër voorgestel dat ŉ persoon van die abaThembu-stam aangewys kan word om die 12 jaar vonnis namens die koning uit te dien. Dié voorstel is onmiddellik verwerp en die koning sal dus na verwagting Woensdag met sy vonnis begin.